*****

ΚΑΝΟΝΙΣΜΟΣ (ΕΟΚ) αριθ. 2397/88 ΤΗΣ ΕΠΙΤΡΟΠΗΣ

της 29ης Ιουλίου 1988

που τροποποιεί για την περίοδο εμπορίας 1988/89 την ημερομηνία δημιουργίας της γενεσιουργού αιτίας του δικαιώματος ενίσχυσης στην παραγωγή και το συντελεστή που εφαρμόζεται στην ελάχιστη τιμή για ορισμένα μεταποιημένα προϊόντα με βάση τα οπωροκηπευτικά

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 426/86 του Συμβουλίου της 24ης Φεβρουαρίου 1986 περί κοινής οργανώσεως αγοράς στον τομέα των μεταποιημένων προϊόντων με βάση τα οπωροκηπευτικά (1), όπως τροποποιήθηκε τελευταία από τον κανονισμό (ΕΟΚ) αριθ. 2247/88 (2), και ιδίως το άρθρο 3,

τον κανονισμό (ΕΟΚ) αριθ. 2185/88 του Συμβουλίου της 19ης Ιουλίου 1988 που τροποποιεί τον κανονισμό (ΕΟΚ) αριθ. 1678/85 για τον καθορισμό των συντελεστών μετατροπής που εφαρμόζονται στο γεωργικό τομέα (3),

Εκτιμώντας:

ότι, σύμφωνα με το άρθρο 10 του κανονισμού (ΕΟΚ) αριθ. 1599/84 της Επιτροπής (4), όπως τροποποιήθηκε τελευταία από τον κανονισμό (ΕΟΚ) αριθ. 648/88 (5), περί λεπτομερών κανόνων για την εφαρμογή του συστήματος ενίσχυσης στην παραγωγή προϊόντων που έχουν μεταποιηθεί από οπωροκηπευτικά, η γενεσιουργός αιτία του δικαιώματος ενίσχυσης θεωρείται ότι υπάρχει την πρώτη ημέρα της περιόδου εμπορίας για το σχετικό προϊόν και ο συντελεστής μετατροπής που εφαρμόζεται στην ελάχιστη τιμή είναι ο αντιπροσωπευτικός συντελεστής που ισχύει κατά την ίδια ημερομηνία·

ότι οι συντελεστές μετατροπής που πρέπει να εφαρμοσθούν στο γεωργικό τομέα για τα μεταποιημένα οπωροκηπευτικά τροποποιήθηκαν από τις 25 Ιουλίου 1988· ότι, για οικονομικούς λόγους και για να ληφθούν υπόψη τα ιδιαίτερα χαρακτηριστικά του τομέα των μεταποιημένων οπωροκηπευτικών, είναι σκόπιμο να προβλεφθεί η εφαρμογή των εν λόγω τροποποιημένων συντελεστών καθ' όλη τη διάρκεια της περιόδου εμπορίας 1988/89· ότι, για το σκοπό αυτό, είναι απαραίτητο να αντικατασταθούν οι ημερομηνίες που αναφέρονται ανωτέρω με εκείνην της 25ης Ιουλίου·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Μεταποιημένων Προϊόντων με βάση τα Οπωροκηπευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά παρέκκλιση από το άρθρο 10 του κανονισμού (ΕΟΚ) αριθ. 1599/84 και για την περίοδο εμπορίας 1988/89, η γενεσιουργός αιτία του δικαιώματος ενίσχυσης στην παραγωγή θεωρείται ότι υπάρχει στις 25 Ιουλίου 1988 για τα ακόλουθα προϊόντα:

- μεταποιημένα προϊόντα με βάση τις τομάτες,

- ροδάκινα σε σιρόπι,

- αποξηραμένα σύκα,

- αχλάδια Williams σε σιρόπι.

Για τα προαναφερόμενα προϊόντα, ο συντελεστής μετατροπής που εφαρμόζεται στην ελάχιστη τιμή που καθορίζεται σε ECU είναι ο αντιπροσωπευτικός συντελεστής που ισχύει στις 25 Ιουλίου 1988.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 29 Ιουλίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 49 της 27. 2. 1986, σ. 1.

(2) ΕΕ αριθ. L 198 της 26. 7. 1988.

(3) ΕΕ αριθ. L 195 της 23. 7. 1988, σ. 1.

(4) ΕΕ αριθ. L 152 της 8. 6. 1984, σ. 16.

(5) ΕΕ αριθ. L 65 της 11. 3. 1988, σ. 8.